
24 ÓRÁS MOZGÁSVISELKEDÉS VIZSGÁLATA ÖSSZEFÜGGÉSÉBEN AZ EGÉSZSÉGGEL KAPCSOLATOS ÉLETMINŐSÉGGEL 18-64 ÉVESEK KÖRÉBEN

Kulcsszavak: fizikai aktivitás; ülés; alvás; életminőség
Célkitűzés: A kutatásunk célja a 24 órás mozgásviselkedés és életminőség közötti kapcsolat feltárása a 18-64 évesek körében. A fizikai aktivitás mellett az ülésben töltött időt és az alvásmennyiséget kívánjuk megvizsgálni és összefüggésbe hozni a testi és lelki egészséggel. Adatok és módszerek: Keresztmetszeti vizsgálatunk adatfelvétele online kérdőív segítségével zajlott, nem véletlenszerű, kényelmi mintavétellel. Az adatok felméréséhez saját szerkesztésű kérdéssor, GPAQ, SF-36 és a 24HMBQ kérdőíveket használtuk. Az adatgyűjtést 2023 decembertől 2024 januárig végéig tartott, a végleges mintánk 205 fő lett. Az eredmények értékeléséhez leíró statisztikát és korrelációelemzést használtunk, Microsoft Excel és IBM SPSS 28.0 programmal, eredményeinket p≤0,05 esetén tekintettük szignifikánsnak. Eredmények: A mintában szereplő nők (n=149) átlagéletkora 40,61±14,61 év, a férfiaké (n=56) 28,73±13,76 év volt. Az intenzív testmozgás és a fizikai funkció (r=0,287; p<=0,001), az általános egészség (r=0,259; p≤0,001) valamint a mérsékelt testmozgás és az érzelmi egészség (r=0,169; p=0,016) és energia között (r=0,188; p=0,007) szignifikáns kapcsolatot találtunk. A hétvégi ülésben végzett munka és a fizikai egészség (r=-0,183; p=0,009), érzelmi egészség (r=-0,232; p=0,001), energia (r=-0,250; p<=0,001), érzelmi jóllét (r=-0,205; p=0,003), szociális funkció (r=-0,227; p=0,001), fájdalom (r=-0,148; p=0,034) és általános egészség (r=-0,150; p=0,032) között találtunk kapcsolatot. A hétvégén ülve végzett egyéb tevékenységek a fizikai egészséggel (r=-0,187; p=0,007), hétköznapokon pedig a fizikai egészséggel (r=-0,160; p=0,022) és szociális funkcióval (r=-0,146; p=0,037) mutattak szignifikáns összefüggést. WHO fizikai aktivitás mennyiségére vonatkozó ajánlás ismerete és az aktivitás mértéke között is fedeztünk fel szignifikáns összefüggést (r=-0,191; p=0,006). Következtetés: Eredményeinkből következik, hogy a testmozgás, főként az intenzív, és az ülésben töltött idő hatással van az életminőségre. Valamint az ajánlások ismerete pozitívan hat ki a fizikai aktvitás végzésére.



